Ե՛վ «Սմերչի», ե՛ւ «Տոչկայի» ընթացիկ սպասարկման համար պատասխանատու է հրթիռահավաքակայանային դիվիզիոնը: Փոխգնդապետ Վլադիմիր Եպիսկոպոսյանն ուղեկցում է իրենց աշխատանքային կետ: Հենց այստեղ են անհրաժեշտության դեպքում նորոգվում արձակման կայանքները, վերահսկվում դրանց գործարկումն ու աշխատունակությունը, ստուգվում հրթիռների ու ռեակտիվ արկերի մարտունակությունը: Թերությունների շտկումը վստահված է վերապատրաստում անցած անձնակազմին, որ աշխատում է հատուկ հանդերձանքով. «Պատահել է՝ փոխադրման ժամանակ հրթիռի հիրոսկոպը շարքից դուրս է եկել, փոխարինել ենք: Հայտնաբերել եւ վերացրել ենք արձակման կայանքի կարեւոր մասնիկի գործարանային թերությունը: Դիվիզիոնում ծառայում են բարձրակարգ մասնագետներ, որոնք սրտացավորեն են սպասարկում տեխնիկան: Ինչ խոսք, բծախնդիր միջոցներ են, հատկապես «Տոչկան». անգամ փոշու հատիկը կարող է վտանգել մարտունակությունը»: